Tíu ára afmæli ritvers Menntavísindasviðs var fagnað með góðum gestum í Stakkahlíð þann 2. desember síðastliðinn . Við þetta tilefni lýsti Jón Atli Benediktsson , rektor Háskóla Íslands , tilurð og farsælli sögu ritversins frá upphafi – en það þykir fyrir löngu hafa fest sig í sessi sem viðurkennd og óumdeild miðstöð ritfærni í íslenskum háskólum . Hann þakkaði frumkvöðlum og eldhugum þeim sem komu að stofnun ritversins í Stakkahlíð og nefndi þar sérstaklega Baldur Sigurðsson , dósent við Deild kennslu - og menntunarfræði og náinn samverkamann hans , Hafþór Guðjónsson , prófessor emerítus . Aðspurður er Baldri efst í huga á þessum tímamótum hversu nemendurnir sem hann hefur fengið hafa sinnt verkefni sínu af miklum áhuga og gleði . „ Þetta starf að leiðbeina samnemendum , kveikti í þeim einhvern neista sem ég held að eigi eftir að fylgja þeim í lífinu . “ lýsir Baldur og segist auk þess verða sérstaklega hugsað til „ þeirrar velvildar og stuðnings sem ritverið hefur notið meðal samkennara . “ Við sama tækifæri var tilkynnt um sameiningu ritveranna á Menntavísinda - og Hugvísindasviði en ritverin tvö hafa átt náið og gott samstarf á undanförnum árum . Hið nýja Ritver Háskóla Íslands mun hafa aðstöðu í Þjóðarbókhlöðunni og þjónusta alla nemendur Háskólans frá og með komandi áramótum . Randi W. Stebbins mun veita ritverinu forstöðu en mikilvæg starfsstöð mun áfram vera í Stakkahlíð . Í ritverinu fá nemendur stuðning og leiðsögn í vísindalegum vinnubrögðum og ritun fræðilegs texta . Megintilgangur þess er að hjálpa nemendum til sjálfshjálpar og að auka færni sína á eigin forsendum . Ritverið hefur einkum verið mannað nemendum sem leiðbeina öðrum nemendum á grundvelli hugmyndafræði jafningjaráðgjafar . Viðtalsfundir hafa farið upp undir 1.000 á ári auk þess sem leiðbeiningavefur ritversins um meðferð heimilda fær um 100.000 heimsóknir á ári hverju .